# Yann Mikael

Yann Mikael :
| Anv ofisiel | Jean-Marie Michel |
| Anv pluenn | Yann Mikael Donwal Gwenvenez |
| Obererezh | Danevellour, Yezhour |
| Ganedigezh | e 1937 e Gwenvenez-Penfaou, Breizh |
| Yezh skrivañ | Brezhoneg, Gallaoueg, Galleg |
| Luskad lennegel | Imbourc'h |
| Oberennoù pennañ ||
| Treglen, kêriadenn villiget ||
| Traoù ouzhpenn ||
| An Emgav chanter ha danevelloù all Fablenmitaw Fables de La Fontaine en parler mitaw Pays Mitaw, pays breton ||
| kemmañ |
Yann Mikael - Jean-Marie Michel e anv kefridiel - zo ur skrivagner bet ganet e 1937, e Gwenvenez-Penfaou, ha marvet e dibenn 2022. Meur a levr en deus skrivet, ha meur a bennad e brezhoneg koulz hag e gallaoueg, abaoe diwezh ar bloavezhioù 1960. Rener ar gelaouenn Kannadig Imbourc'h eo bet etre 2004 ha 2019. Kemer a ra perzh er gelaouenn Ar Gouloù Gwenn.

## Buhez

Desavet e voe en un tiegezh hag a rae gant ar gallaoueg bemdez. Da gentañ e teskas un nebeud brezhoneg gant kelc'h keltiek e barrez a-raok heuliañ kentelioù dre lizher, gant Skol Ober p'edo o labourat gant un embregerezh prevez a labourioù bras er Sahara, goude bout graet e goñje e-pad brezel Aljeria. Distreiñ a reas da Vreizh e 1965. Kemer a reas perzh e KEAV e 1964, 1965 ha 1967. Kemer a reas perzh e SADED. En Al Liamm e 1968 e voe embannet e zanevell gentañ.
Skrivet en deus meur a bennad evit ar c'helaouennoù Aber, Al Liamm, Imbourc'h, Preder ha War Raok ! ha levrioù a zanevelloù evel Treglen, kêriadenn villiget (1985) pe An Emgav chanter (2008). Levezonet-bras gant ar sevenadur kristen ha Breizh-Uhel eo e skridoù. Ul lod vras anezho a ziskouez levezon ar brezhoneg war ar gallaoueg. Gant an amzer ma vevas en Aljeri eo bet levezonet ivez.
Kregiñ a reas da labourat gant Youenn Olier e 1985. Setu ar pezh a skrivas Youenn Olier e raklavar Treglen, kêriadenn villiget :
   Moarvat n'eo ket nevez seurt testennoù en hol lennegezh. E-barzh kontadennoù Jakez Riou koulz hag e barzhoniezh Añjela Duval en em ziskouez, ken ar gouerion o-unan, ken ar vuhez war ar maez; e-pad pell amzer, forzh penaos, n'eo ket deuet hol lennegezh er-maez eus an amgant-se. Padal eo ret lavarout e tennfe awenadur danevelloù Yann Mikael kentoc'h da hini an Dregeriadez eget da hini ar c'hernevad. Stabil ha peurbad zoken e tiskouez bezañ ar stuzegezh plouezat a zo bet livet gant Jakez Riou. Bez' e c'hellje unan bezañ kredet neuze e oa tonket d'ar stuzegezh-se kenderc'hel da viken. Añjela Duval avat he doa gwelet an diskar hag an distruj a oa o vegozhiñ ar sevenadur-se. Yann Mikael, eñ, a zo aet pelloc'h. Taolennet en deus en e gontadenn hirañ, amañ, an diskar-se e-unan, ha fromus-bras em eus-me kavet al livadur-se.
Setu pezh a skrivas Pierrette Kermoal evel eroueziadur eus doare skridoù ar skrivagner :
   Ur c'honter a vremañ eo Yann Mikael, hon kas d'al lec'h ma kar, hep ober van. Ha gantañ ne vez morse an traoù evel ma hañvalont bezañ d'ar c'hentañ sell. [...] Mar ne gil ket Yann Mikael rak danevelliñ darvoudoù mantrus ar brezel, e oar ivez livañ an eurvad hag al levenez.
Abaoe marvidigezh Youenn Olier ha Pêr Even eo bet pennskrivagner Kannadig Imbourc'h, kelaouenn hollvrezhonek Emglev An Tiegezhioù. Abaoe 2019 e kemer perzh er Gouloù Gwenn.
A-orin eus Breizh-Uhel (eus Bro-Vitaw) ez eo dedennet gant ar rannyezh c'hallaouek hag e skrivas Fablenmitaw (1997) ha Fables de La Fontaine en parler mitaw (2004), gant Eugène Cogrel. Bout e voe rener ar gelaouenn Pilhern skrivet e gallaoueg, ha ren a ra ar gevredigezh Vantye a ra enklaskoù war ar gallaoueg komzet e Bro-Mitaw. Ur studiadenn e galleg a skrivas a-zivout e vro c'henidik : Pays Mitaw, Pays Breton (2010).

## Oberennoù
### Levrioù

* Treglen, kêriadenn villiget, Imbourc'h, 1985.
* Fablenmitaw, La Découvrance, 1997.
* Fables de La Fontaine en parler mitaw, La Découvrance, 2004.
* An Emgav chanter, Imbourc'h, 2008.
* Pays Mitaw, Pays Breton, gant Ujeen Cogrel, Pihern, 2010.

### Pennadoù
#### E Aber

* An emgav chanter, niverenn 30, 2007.
* Un iskis a vestrez, niverenn 51, 2013.

#### E Al Liamm

* Breutadenn evit gerioù gwall-garet, niverenn 239, 1986.
* Dial an dogan, niverenn 152, 1972.
* Kenyaw, Ger Mitawek, o tont eus ar Brezhoneg ?, niverenn 266, 1991.
* Ki-Spagn pe spangi, niverenn 245, 1987.
* Peoc'h an aouravaloù c'hwerv, niverenn 140, 1970.
* Tonkad Harki, niverenn 132, 1969.
* Un istor jidhouarn, niverenn 234, 1986.
* Ur sizhunvezh dispac'h, niverenn 142, 1970.

#### E Imbourc'h

* Amerikaned, niverenn 65
* Anvioù brezhonek e Diell-levr Abati Redon, niverenn 56
* Ar Fouilhez hag an enezennadoù romanek e Breizh-Izel, niverenn 51
* Arguzennoù a Vreizhadelezh, niverenn 46
* Deiziataer Youri Bezmenov e 1985
* Digembezusted a gendael etre ar Gristeniezh hag an Islam, niverenn 13
* Dibenn ar brezhoneg komzet e Norzh ar Vro-Mitaw, niverenn 71
* Ene Bro-C'Hall eo an ingalded, niverenn 82, 2013
* Furnezh indian, niverenn 25
* Galloudezh ar skinwel e diskar ar brezhoneg, niverenn 74, 2012
* George W. Bush hag ar sioc’hanerezh, Kannadig Imbourc'h, niverenn 17
* Pempiz ha Peñpeñ, niverenn 22
* War zigarez tabutal ha pismigañ (brezhoneg Kerne glav/glaou ; dour/douar) , niverenn 65

#### E Preder

* Talm 1, niverenn 143-144, gant Joelle Kermoal ha Pierrette Kermoal, 1971.

#### E War Raok !

* Jil Ewan, brezhoneger-skouer, niverenn 36, 2012.
* Poanioù Spered an Tad Gwazdoue, niverenn 39, 2014.

## Notennoù

* ↑ An emgav chanter ha danevelloù all, Yann Mikael, Imbourc'h, 2008, pp.9-10.
* ↑ Ur vurutelladenn amañ : An emgav chanter
* ↑ Treglen, kêriadenn villiget, Yann Mikael, Embannadur Imbourc'h, 1985, pajenn 1
* ↑ An emgav chanter ha danevelloù all, Yann Mikael, Imbourc'h, 2008, pp.11-12